## Odluka o osnivanju Povjerenstva za pitanja kloniranja i ljudskog genoma

### NN 66/1998 (6.5.1998.), Odluka o osnivanju Povjerenstva za pitanja kloniranja i ljudskog genoma

# **VLADA REPUBLIKE HRVATSKE**

Na temelju članka 19. Zakona o Vladi Republike Hrvatske ("Narodne novine",
br. 41/90, 8/91, 14/91, 53A/91, 9/92, 55/92 i 29/94), Vlada Republike Hrvatske
je na sjednici održanoj 30. travnja 1998. godine donijela

**ODLUKU**

**O OSNIVANJU POVJERENSTVA ZA PITANJA KLONIRANJA I LJUDSKOG
GENOMA**

I.

Ovom Odlukom osniva se Povjerenstvo za pitanja kloniranja i ljudskog
genoma (dalje u tekstu: Povjerenstvo).

Povjerenstvo djeluje pri Vladi Republike Hrvatske (dalje u tekstu: Vlada).

II.

Zadaća je Povjerenstva da sustavno prati probleme i pomaže u rješavanju
pitanja istraživanja na ljudskom genomu i kloniranja za potrebe drugih
organa, organizacija i pravnih osoba, kao i da savjetuje Vladu u predlaganju
odluka u tome području.

U ostvarivanju svoje zadaće, Povjerenstvo osobito:

1. sustavno prati stanje na nacionalnoj i međunarodnoj razini i s tim
u svezi rad na izradi nacionalnog izvješća u području koje je obuhvaćeno
Općom deklaracijom o ljudskom genomu i ljudskim pravima (dalje u tekstu:
Opća deklaracija),

2. daje preporuke Vladi, putem Ministarstva znanosti i tehnologije,
u cilju daljnjeg učinkovitijeg promicanja osnovnih principa Opće deklaracije,

3. potiče intelektualne uvjete usmjerene prema slobodnoj provedbi istraživanja
na ljudskom genomu, uz puno poštivanje principa sadržanih u Općoj deklaraciji,
napose uvažavanja ljudskih prava, ljudskog dostojanstva i zaštite općeg
zdravlja,

4. prati korištenje rezultata istraživanja na ljudskom genomu, kako
se oni ne bi koristili u druge svrhe, osim mirotvornih,

5. daje mišljenja vezana uz etička, pravna i društvena pitanja koja
su nužna posljedica istraživanja na ljudskom genomu i njihovoj primjeni,

6. prati stanje na području istraživanja kojima se ustanovljuju, zaštićuju
i tretiraju genetski utemeljene ili genetski uvjetovane bolesti, posebice
rijetke i endemičke, a koje pogađaju velik broj svjetske populacije,

7. prati, na međunarodnom planu, širenja znanstvenih spoznaja koje se
odnose na ljudski genom, ljudsku raznolikost, genetsko istraživanje i kloniranje
životinjskih vrsta i u tom smislu daje preporuke radi poticanja znanstvene
i kulturne suradnje, posebice između industrijski razvijenih i zemalja
u razvoju,

8. radi na promidžbi osnovnih postavki sadržanih u Općoj deklaraciji,
kroz obrazovanje, provedbu istraživanja i obučavanja u interdisciplinarnim
područjima kao i promicanjem bioetike na svim razinama obrazovanja,

9. daje preporuke za donošenje novih zakona ili izmjene postojećih,
kako bi se poštivala osnovna načela sadržana u Općoj deklaraciji,

10. predlaže Vladi i drugim ovlaštenim tijelima financiranje iz državnog
proračuna i drugih izvora pojedinih programa značajnih za promicanje osnovnih
postavki sadržanih u Općoj deklaraciji,

11. prati načine rada kao i rezultate sličnih povjerenstava i drugih
vladinih tijela u drugim državama, neposrednim vezama s tim tijelima ili
putem diplomatskih službi, te praćenjem međunarodnih skupova o pitanjima
i problemima istraživanja na ljudskom genomu,

12. surađuje i usklađuje svoj rad s drugim odgovarajućim povjerenstvima
i tijelima u Republici Hrvatskoj na ostvarivanju zadaća iz ove Odluke,

13. surađuje neposredno s odgovarajućim ministarstvima i drugim tijelima
u Republici Hrvatskoj na ostvarivanju zadaća iz ove Odluke.

III.

U Povjerenstvo se imenuju:

*za predsjednika:*

akademik Andrija Kaštelan,            Hrvatska akademija znanosti i
umjetnosti

*za članove:*

prof. dr. Veselko Grizelj,                Klinički bolnički centar,
Zagreb,

dr. Neven Henisberg,                     Ministarstvo zdravstva,

prof. dr. Nenad Hlača,                   Pravni fakultet Sveučilišta
u Rijeci,

prof. dr. Sibila Jelaska,                   Prirodoslovno matematički
fakultet Sveučilišta u Zagrebu,

prof. dr. Stipan Jonjić,                    Medicinski fakultet Sveučilišta
u Rijeci,

prof. dr. Ivica Kostović,                 Ministarstvo znanosti i tehnologije,

prof. dr. Vinko Kozumplik,            Agronomski fakultet Sveučilišta
u Zagrebu,

prof. dr. Vladimir Ljubanović,        Pravni fakultet Sveučilišta u
Osijeku,

prof. dr. Zdenko Makek,              Veterinarski fakultet Sveučilišta
u Zagrebu,

prof. dr. Krešimir Pavelić,              Institut Ruđer Bošković, Zagreb,

prof. dr. Valentin Pozaić,               Katoličko bogoslovni fakultet
Sveučilišta u Zagrebu,

prof. dr. Ivo Rogić,                       Institut "Ivo Pilar",

prof. dr. Zvonimir Šeparović,         Hrvatsko žrtvoslovno društvo,

prof. dr. Jure Zovko,                      Filozofski fakultet u Zadru
Sveučilišta u Splitu.

Povjerenstvo bira tajnika iz redova članova Povjerenstva.

IV.

Stručne i administrativne poslove za Povjerenstvo obavljat će Ministarstvo
znanosti i tehnologije.

Sredstva za rad Povjerenstva osiguravaju se u državnom proračunu.

V.

Povjerenstvo je obvezatno o svom radu pisanim putem izvješćivati Vladu
Republike Hrvatske najmanje jedanput godišnje.

Povjerenstvo donosi plan svoga rada kojim se utvrđuju i nositelji pojedinih
zadataka.

VI.

Organizacija i način rada Povjerenstva uređuje se poslovnikom koji donosi
Povjerenstvo.

VII.

Ova Odluka stupa na snagu danom objave u "Narodnim novinama".

Klasa: 022-03/98-02/06
Urbroj: 5030104-98-3
Zagreb, 30. travnja 1998.

Predsjednik
**mr. Zlatko Mateša,** v. r.

Odluka, NN 66/1998-792